MESTO HUMENNÉ

Všeobecné záväzné nariadenie Mesta Humenné č. 124/2013 
o vymedzení miest, kde je voľný pohyb psa zakázaný a vstup so psom zakázaný, o vodení psa a znečisťovaní verejného priestranstva na území mesta Humenné

Mestské zastupiteľstvo (ďalej len MsZ) v Humennom na základe § 4 ods. 3 písm. n), § 6 ods. 1 a § 11 ods. 4 písm. g) zákona SNR č. 369/1990 Zb. o obecnom zriadení v znení neskorších predpisov, § 4 ods. 5, § 5, § 6 ods. 3 zákona NR SR č. 282/2002 Z. z., ktorým sa upravujú niektoré podmienky držania psov sa uznáša na tomto všeobecne záväznom nariadení.

§ 1

Vymedzenie pojmov

1. 
Verejné priestranstvo na účely tohto všeobecne záväzného nariadenia je priestranstvo, ktoré je verejnosti voľne prístupné, najmä cesty, miestne komunikácie, parkoviská, námestia, trhoviská, verejné zelené plochy, verejné spevnené plochy v intraviláne mesta.

2.
Verejne prístupné miesto na účely tohto všeobecne záväzného nariadenia je každé miesto, kde ma prístup viac ľudí a verejnosti prístupné pozemky v meste okrem tých, ktoré sú vo vlastníctve fyzických a právnických osôb, alebo ku ktorým majú tieto osoby právo hospodárenia.

§ 2 

Pohyb psa

1. Na území mesta je voľný pohyb psa zakázaný na všetkých verejných priestranstvách, verejne prístupných miestach.

2. Na území mesta je vstup so psom zakázaný:

a) na detské ihriská a pieskoviská, do areálov škôl a školských zariadení vo vlastníctve mesta Humenné,

b) na mestské kúpaliská a mestské športové ihriská,

c) na verejné pohrebisko v zriaďovateľskej pôsobnosti mesta Humenné,

d) do mestských fontán,

e) do mestských kultúrnych zariadení a obradných siení,

f) na mestské trhoviská slúžiace verejnému užívaniu.

3. Zákaz vstupu so psom do lokalít uvedených v predchádzajúcich odsekoch musí byť viditeľne označený. Toto označenie vhodným piktogramom zabezpečí vlastník, správca alebo užívateľ priestoru.

4. Zákaz vstupu sa nevzťahuje na psov so špeciálnym výcvikom (vodiaci, asistenčný, signálny), služobných psov a psov terapeutov.

§ 3

Vodenie psa a znečisťovanie verejného priestranstva

Vodenie psa a znečisťovanie verejného priestranstva je upravené v § 4 a § 6 zákona č. 282/2002 Z. z., ktorým sa upravujú niektoré podrobnosti držania psov.

Ten, kto vedie psa, musí byť vybavený vreckom na bezprostredné odstránenie psích exkrementov. 

§ 4 

Kontrolná činnosť

Kontrolu nad dodržiavaním tohto všeobecne záväzného nariadenia vykonávajú príslušníci Mestskej polície Humenné.

§  5 

Sankcie

1. Porušenie ustanovení tohto všeobecne záväzného nariadenia fyzickou osobou je priestupkom podľa zákona SNR č. 372/1990 Zb. o priestupkoch v znení neskorších predpisov.

2. Za porušenie tohto všeobecne záväzného nariadenia možno uložiť pokutu v súlade so zákonom SNR č. 372/1990 Zb. o priestupkoch v znení neskorších predpisov.

3. Pokuty uložené príslušníkmi Mestskej polície sú príjmom mesta Humenné, okrem pokút uložených v blokovom konaní orgánmi policajného zboru, ktoré sú príjmom štátneho rozpočtu.

§ 6

Záverečné ustanovenia

Toto všeobecne záväzné nariadenie mesta Humenné o vymedzení miest, kde je voľný pohyb psa zakázaný a vstup so psom zakázaný, o vodení psa a znečisťovaní verejného priestranstva na území mesta Humenné bolo schválené na zasadnutí MsZ v Humennom dňa 24.6.2013 a nadobúda účinnosť 15. dňom od vyvesenia na úradnej tabuli. 

Ku dňu účinnosti tohto všeobecne záväzného nariadenia sa ruší v celom rozsahu všeobecne záväzné nariadenie č. 118/2012 o vymedzení miest, kde je voľný pohyb psa zakázaný a vstup so psom zakázaný, vodení psa a znečisťovaní verejného priestranstva na území mesta Humenné.

